 NA FAITH NYAMAI WALIMU wanaitaka serikali kuwajumuisha kwenye jopokazi maalum lililopangiwa kushughulikia Mtaala Mpya wa Elimu (CBC) lililotangazwa na Rais William Ruto. Kupitia muungano wao, Muungano wa Walimu wa Sekondari (Kuppet), walimu walisema walisema Alhamisi kuwa kuhusishwa kwao kutawawezesha kuchangia kuhusu changamoto zinazozingira utekelezaji wa CBC. Katibu Mkuu wa Kuppet Akelo Misori alisema muungano huo vilevile umeandikia Wizara ya Elimu ukitaka miungano ya walimu ijumuishwe katika jopokazi hilo. Wanataka miungano mitatu ya walimu; Kuppet, Muungano wa Kitaifa wa Walimu Nchini (Knut) na Muungano wa Walimu wa Watoto Walemavu Kusnet) kushirikishwa katika timu hiyo. “Kuppet inakaribisha uamuzi wa Rais William Ruto kuhusu kuunda jopokazi maalum litakalotathmini, kufanyia majaribio au kuelekeza utekelezaji wa CBC. Ili kufanikisha hayo, muungano umeandikia Wizara ya Elimu ukitaka kujumuishwa kwa miungano ya walimu katika Jopokazi hilo,” alisema Bw Misori. Baadhi ya masuala makuu ambayo walimu wanataka yajadiliwe na kamati ya jopokazi yanajumuisha maandilizi ya walimu, vitengo viwili vya watoto watakaojiunga na shule za upili mwaka ujao 2023, na kuhusika kwa wazazi katika mtaala. Bw Misori alisema Jopokazi hilo litatoa jukwaa pana la kukusanya maoni kutoka kwa umma kuhusu CBC kuambatana na Kifungu 10 cha Katiba kinachohitaji ushirikishaji wa umma katika maamuzi yote makuu. “Ili kufaulu, kila mfumo wa elimu ni sharti upate uungwaji mkono kutoka kwa wadau wote ikiwemo serikali, walimu, wanafunzi na sekta zote za jamii,” alisema. Kuppet ilisema kuwa utekelezaji wa mifumo ya CBC ambayo imesambazwa kote Afrika, umekabiliwa na changamoto kadhaa ambazo ni sharti ziangaziwe ili mfumo huo utekelezwe ipasavyo. Mnamo Jumanne, Dkt Ruto alitangaza kuwa atateua kamati ya jopokazi la elimu katika wiki zijazo ili kupiga msasa CBC. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  